LIETUVOS RESPUBLIKOS VYRIAUSYBĖ

N U T A R I M A S

DĖL KELEIVIŲ, BAGAŽO IR KROVINIŲ VEŽIMO GELEŽINKELIŲ TRANSPORTU LICENCIJAVIMO TAISYKLIŲ PATVIRTINIMO

2003 m. birželio 17 d. Nr. 783

Vilnius

Vadovaudamasi Lietuvos Respublikos geležinkelio transporto kodekso (Žin., 1996, Nr. 59-1402; 2002, Nr. 74-3143) 32 straipsnio 2 dalimi ir 38 straipsnio 1 dalimi ir įgyvendindama 1995 m. birželio 19 d. Tarybos direktyvą 95/18/EB dėl geležinkelio įmonių licencijavimo, 2001 m. vasario 26 d. Europos Parlamento ir Tarybos direktyvą 2001/13/EB, iš dalies pakeičiančią Tarybos direktyvą 95/18/EB, Lietuvos Respublikos Vyriausybė nutaria:

1. Patvirtinti Keleivių, bagažo ir krovinių vežimo geležinkelio transportu licencijavimo taisykles (pridedama).

2. Pavesti Valstybinei geležinkelio inspekcijai prie Susisiekimo ministerijos išduoti licencijas vežti keleivius ir bagažą geležinkelio transportu Lietuvos Respublikos teritorijoje, licencijas vežti keleivius ir bagažą geležinkelio transportu tarptautiniais maršrutais, licencijas vežti krovinius geležinkelio transportu tarptautiniais maršrutais, atlikti licencijuojamos veiklos sąlygų laikymosi priežiūrą, prireikus sustabdyti ar panaikinti šių licencijų galiojimą.

3. Nustatyti, kad geležinkelio įmonės, kurios turi galiojančią licenciją ir verčiasi geležinkelio transporto licencijuojama komercine ūkine veikla, privalo per 12 mėnesių nuo šio nutarimo įsigaliojimo dienos įsigyti licenciją pagal šiuo nutarimu patvirtintas Keleivių, bagažo ir krovinių vežimo geležinkelio transportu licencijavimo taisykles.

4. Pripažinti netekusiais galios:

4.1. Lietuvos Respublikos Vyriausybės 1996 m. kovo 29 d. nutarimą Nr. 406 „Dėl Geležinkelio transporto ūkinės veiklos licencijavimo taisyklių patvirtinimo“ (Žin., 1996, Nr. 31-777);

4.2. Lietuvos Respublikos Vyriausybės 1998 m. kovo 9 d. nutarimo Nr. 295 „Dėl Lietuvos Respublikos Vyriausybės 1996 m. kovo 29 d. nutarimo Nr. 406 ir 1997 m. kovo 17 d. nutarimo Nr. 226 dalinio pakeitimo ir kai kurių Lietuvos Respublikos Vyriausybės nutarimų transporto veiklos licencijavimo klausimais pripažinimo netekusiais galios“ (Žin., 1998, Nr. 25-648) 1 punktą.

5. Šis nutarimas įsigalioja nuo 2004 m. sausio 1 dienos.

MINISTRAS PIRMININKAS	ALGIRDAS BRAZAUSKAS

SUSISIEKIMO MINISTRAS	ZIGMANTAS BALČYTIS

PATVIRTINTA

Lietuvos Respublikos Vyriausybės

2003 m. birželio 17 d. nutarimu

Nr. 783

KELEIVIŲ, BAGAŽO IR KROVINIŲ VEŽIMO GELEŽINKELIO TRANSPORTU

LICENCIJAVIMO TAISYKLĖS

I. BENDROSIOS NUOSTATOS

1. Keleivių, bagažo ir krovinių vežimo geležinkelio transportu licencijavimo taisyklės (toliau vadinama – Taisyklės) reglamentuoja licencijų vežti keleivius, bagažą ir krovinius geležinkelio transportu išdavimą, jų galiojimo sustabdymą, galiojimo sustabdymo panaikinimą, licencijų galiojimo panaikinimo tvarką, svarbiausius reikalavimus, kurių privalo laikytis geležinkelio įmonės, veždamos keleivius, bagažą ir krovinius, ir licencijuojamos veiklos sąlygas.

2. Šiose Taisyklėse vartojamos sąvokos suprantamos taip, kaip apibrėžta Lietuvos Respublikos geležinkelio transporto kodekse (Žin., 1996, Nr. 59-1402; 2002, Nr. 74-3143).

3. Licencijos pagal šias Taisykles išduodamos tik Lietuvos Respublikos įstatymų nustatyta tvarka įregistruotoms geležinkelio įmonėms.

II. LICENCIJŲ RŪŠYS

4. Nustatomos šių rūšių licencijos, kurios suteikia teisę:

4.1. vežti keleivius ir bagažą geležinkelio transportu Lietuvos Respublikos teritorijoje;

4.2. vežti keleivius ir bagažą geležinkelio transportu tarptautiniais maršrutais;

4.3. vežti krovinius geležinkelio transportu tarptautiniais maršrutais.

5. Licencija vežti keleivius ir bagažą geležinkelio transportu tarptautiniais maršrutais suteikia geležinkelio įmonei teisę vežti keleivius ir Lietuvos Respublikos teritorijoje.

III. LICENCIJAS IŠDUODANTI INSTITUCIJA IR JOS ĮGALIOJIMAI

6. Licencijas išduoda Valstybinė geležinkelio inspekcija prie Susisiekimo ministerijos (toliau vadinama – Inspekcija).

7. Inspekcija turi teisę:

7.1. išduoti arba atsisakyti išduoti licenciją;

7.2. sustabdyti licencijos galiojimą ir panaikinti jos galiojimo sustabdymą;

7.3. panaikinti licencijos galiojimą;

7.4. vadovaudamasi šiomis Taisyklėmis, priimti kitus sprendimus.

8. Inspekcija tvarko išduodamų licencijų apskaitą.

9. Inspekcijos padalinys, nesusijęs su licencijų išdavimu, kontroliuoja, kaip geležinkelio įmonės laikosi licencijuojamos veiklos sąlygų.

IV. DOKUMENTAI, KURIŲ REIKIA LICENCIJAI GAUTI

10. Geležinkelio įmonė, pageidaujanti verstis geležinkelio transporto komercine ūkine veikla ir norinti gauti licenciją, pateikia paraišką Inspekcijai. Paraiškoje turi būti nurodyti šie duomenys:

10.1. paraiškos pateikimo data;

10.2. geležinkelio įmonės veiklos tikslai ir veiklos, kuria verstis prašoma licencijos, pavadinimas;

10.3. duomenys apie pareiškėją: geležinkelio įmonės kodas, teisinė forma, pavadinimas, buveinės adresas, telefono, fakso numeriai ir elektroninio pašto adresas;

10.4. duomenys apie geležinkelio įmonės vadovus (pareigos, vardas ir pavardė, išsilavinimas);

10.5. pridedamų dokumentų sąrašas.

11. Kartu su paraiška gauti licenciją geležinkelio įmonė turi pateikti:

11.1. geležinkelio įmonės įstatų ir įmonės registravimo pažymėjimo kopiją;

11.2. verslo planą vieneriems veiklos metams. Verslo plane turi būti nurodyta numatoma veikla, investicijos, taip pat lėšų, būtinų šiai veiklai, šaltiniai;

11.3. geležinkelio įmonės valdymo struktūrą, kuri turi būti sudaryta taip, kad būtų užtikrintas traukinių eismo saugumas ir laikomasi licencijuojamos veiklos sąlygų;

11.4. rašytinius dokumentus, patvirtinančius geležinkelio įmonės, geležinkelio įmonės vadovo ir jo įgaliotų asmenų, kuriems pavesta vadovauti keleivių, bagažo ir/ar krovinių vežimo geležinkelio transportu veiklai, reputaciją. Geležinkelio įmonė turi būti geros reputacijos, tai yra jai neturi būti taikyta baudžiamoji atsakomybė už nusikaltimus ir baudžiamuosius nusižengimus. Geležinkelio įmonės vadovas ir kiti šiame punkte nurodyti asmenys turi būti geros reputacijos, tai yra jie negali būti:

11.4.1. buvę įmonės vadovais, kurių vadovavimo laiku įmonė tapo nemokia ir jai buvo iškelta bankroto byla;

11.4.2. teisti už apysunkius, sunkius ar labai sunkius tyčinius nusikaltimus ir baudžiamuosius nusižengimus pagal Lietuvos Respublikos baudžiamuosius įstatymus, įskaitant nusikaltimus ir baudžiamuosius nusižengimus ekonomikai, verslo tvarkai ir finansų sistemai. Tuo atveju, kai įmonė nori vežti krovinius tarptautiniais maršrutais, papildomai pateikiamos pažymos, kad šiame punkte nurodyti asmenys nebuvo teisti už pakartotinius tyčinius nusikaltimus ir baudžiamuosius nusižengimus, susijusius su kontrabanda ir neteisėtu prekių ar produkcijos neišvežimu iš Lietuvos Respublikos;

11.4.3. teisti už apysunkius, sunkius ar labai sunkius tyčinius nusikaltimus ir baudžiamuosius nusižengimus transporto eismo saugumui pagal Lietuvos Respublikos baudžiamuosius įstatymus;

11.4.4. teisti už apysunkius, sunkius, labai sunkius arba kartotinius tyčinius nusikaltimus ir baudžiamuosius nusižengimus asmens socialinėms teisėms pagal Lietuvos Respublikos baudžiamuosius įstatymus;

11.5. dokumentus, įrodančius atitinkamą geležinkelio įmonės vadovų ir jų įgaliotų asmenų, kuriems pavesta vadovauti keleivių, bagažo ir/ar krovinių vežimo geležinkelio transportu veiklai, bei darbuotojų profesinę kompetenciją:

11.5.1. dokumentus apie geležinkelio įmonės vadovų ir jų įgaliotų asmenų, kuriems pavesta vadovauti keleivių, bagažo ir/ar krovinių vežimo geležinkelio transportu veiklai, profesinę kompetenciją (aukštojo ekonominio ar techninio mokslo diplomą ir kvalifikacijos pažymėjimą, kurį, išlaikius atitinkamus egzaminus, išduoda Inspekcija) ir darbo patirtį;

11.5.2. dokumentus, patvirtinančius, kad kitų esamų su traukinių eismu ir eismo saugumu susijusių darbuotojų, ypač mašinistų, kvalifikacija ir darbo patirtis atitinka nustatytus teisės aktų reikalavimus;

11.5.3. informaciją apie vykdomas ir rengiamas darbuotojų mokymo programas;

11.6. dokumentus, įrodančius, kad geležinkelio įmonė turi nuosavų traukos priemonių arba yra jų išsinuomojusi, taip pat numatomų naudoti traukos priemonių sąrašą (nurodant jų paskirtį, rūšį, tipą ir įrangos ypatumus) ir informaciją apie šių traukos priemonių techninę būklę, priežiūrą ir remontą;

11.7. dokumentus, liudijančius geležinkelio įmonės, kuriai išduodama licencija, finansinį pajėgumą. Apie geležinkelio įmonės finansinį pajėgumą sprendžiama iš geležinkelio įmonės metinės finansinės atskaitomybės ir kitų finansinių dokumentų.

Prireikus Inspekcija gali paprašyti geležinkelio įmonės pateikti nepriklausomo auditoriaus išvadas dėl šiame punkte išvardytų duomenų pakankamumo ir patikimumo.

Geležinkelio įmonės finansinis pajėgumas laikomas tinkamu, jeigu pagal šiame punkte nurodytą metinę finansinę atskaitomybę matyti, kad ji sugebės 12 mėnesių vykdyti savo tuo metu prisiimtus ir potencialius įsipareigojimus;

11.8. teritorinės valstybinės mokesčių inspekcijos ir valstybinio socialinio draudimo įstaigos pažymą, kad deklaruotos pajamos, sumokėti mokesčiai ir kitos įmokos, arba pažymą, patvirtinančią, kad geležinkelio įmonė turi mokestinę nepriemoką Lietuvos Respublikos valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija, yra skolinga Valstybinio socialinio draudimo fondo biudžetui, yra nustatyta Lietuvos Respublikos mokesčių administravimo įstatyme (Žin., 1995, Nr. 61-1525) nurodytų piktybinių mokesčių įstatymų pažeidimų ir yra įsigaliojęs Valstybinės mokesčių inspekcijos prie Finansų ministerijos nutarimas dėl baudos už šiuos pažeidimus skyrimo geležinkelio įmonei (pažyma turi būti išduota ne anksčiau kaip prieš mėnesį). Jeigu geležinkelio įmonei mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas, arba geležinkelio įmonė Lietuvos Respublikos Vyriausybės nustatyta tvarka kreipėsi į Komisiją mokesčio mokėtojų prašymams dėl atsiskaitymo turtu nagrinėti dėl atsiskaitymo už šių mokesčių nepriemokas, delspinigius, baudas turtu, reikia pateikti tai patvirtinančius dokumentus.

V. PARAIŠKŲ PRIĖMIMAS, SVARSTYMAS IR LICENCIJŲ IŠDAVIMAS

12. Inspekcija, gavusi geležinkelio įmonės pateiktą paraišką ir dokumentus, per 30 kalendorinių dienų nuo paraiškos ir dokumentų gavimo dienos privalo priimti sprendimą dėl licencijos išdavimo.

13. Dokumentus licencijai gauti svarsto Inspekcijos sudaryta komisija iš 5 narių: vieno Susisiekimo ministerijos atstovo, trijų Inspekcijos atstovų ir vieno geležinkelio valdytojo atstovo. Komisijos pirmininku skiriamas Inspekcijos viršininkas.

14. Inspekcija prireikus gali kreiptis į atitinkamas institucijas dėl informacijos apie geležinkelio įmonės patikimumą (akcininkų sudėties ir jų akcijų rūšies).

15. Priėmus sprendimą išduoti licenciją arba jos neišduoti, pateikta paraiška ir dokumentai laikomi Inspekcijoje.

Tuo atveju, kai Inspekcija priima sprendimą išduoti licenciją, geležinkelio įmonė turi pateikti Inspekcijai mokamąjį pavedimą su banko žymomis arba kvitą, patvirtinantį, kad už licencijos išdavimą sumokėta nustatyto dydžio valstybės rinkliava.

16. Licencija išduodama neterminuotam laikui.

17. Licencijos formą tvirtina Inspekcija.

18. Licencijoje nurodoma:

18.1. licenciją išdavusios institucijos pavadinimas;

18.2. licencijos numeris;

18.3. licencijos turėtojo kodas, teisinė forma, pavadinimas, buveinės adresas;

18.4. licencijuojama veikla;

18.5. licencijos išdavimo data.

19. Išduodamos licencijos registruojamos Inspekcijoje, tam skirtame žurnale. Žurnale nurodoma:

19.1. licencijos numeris;

19.2. licencijos turėtojo kodas, teisinė forma, pavadinimas, buveinės adresas;

19.3. licencijuojama veikla;

19.4. licencijos išdavimo data;

19.5. licencijos galiojimo sustabdymo data;

19.6. licencijos galiojimo sustabdymo panaikinimo data;

19.7. licencijos galiojimo panaikinimo data.

20. Fiziniai ir juridiniai asmenys Lietuvos Respublikos teisės aktų nustatyta tvarka turi teisę gauti iš Inspekcijos informaciją apie tai, ar konkreti įmonė turi licenciją ir ar ji galioja.

21. Praradus licenciją, Inspekcija išduoda dublikatą su žyma „Dublikatas“, jeigu pateikiamas praradimo paaiškinimas ir įrodoma, kad apie licencijos praradimą buvo paskelbta respublikinėje spaudoje.

22. Už licencijos, licencijos dublikato išdavimą ar licencijos pakeitimą imama valstybės rinkliava Lietuvos Respublikos Vyriausybės nustatyta tvarka.

23. Pasikeitus geležinkelio įmonės pavadinimui ar buveinės adresui, Inspekcijai grąžinta licencija turi būti patikslinta per 10 kalendorinių dienų.

24. Pasikeitus geležinkelio įmonės teisinei formai, traukos priemonėms, įmonės vadovui ar jo įgaliotiems asmenims, kuriems pavesta vadovauti keleivių, bagažo ir/ar krovinių vežimo geležinkelio transportu veiklai, taip pat kai dalyvaujanti reorganizavime įmonė nepasibaigia, bet pasikeičia geležinkelio įmonės akcininkas, turintis akcijų, kurios suteikia daugiau kaip + balsų visuotiniame akcininkų susirinkime, geležinkelio įmonė per 10 darbo dienų atitinkamai nuo geležinkelio įmonės pertvarkymo pabaigos, traukos priemonių pasikeitimo, vadovo ar jo įgaliotų asmenų pasikeitimo ar nuo reorganizavimo pabaigos ir kai geležinkelio įmonė ketina labai pakeisti arba išplėsti savo veiklą, atsižvelgdama į susisiekimo ministro nustatytus kriterijus, turi informuoti apie tai Inspekciją. Inspekcija, gavusi tokią informaciją, įvertina, ar geležinkelio įmonė, pasikeitus šiame punkte minėtiems duomenims, tebeatitinka licencijos turėtojui keliamus reikalavimus. Inspekcija, nustačiusi, kad geležinkelio įmonė nebeatitinka licencijos turėtojui keliamų reikalavimų, sustabdo licencijos galiojimą, iki šių Taisyklių 42 punkte nustatyta tvarka bus pašalinti atitinkami neatitikimai.

Šiame punkte nurodytais atvejais licencijos galiojimo sustabdymas panaikinamas šiose Taisyklėse nustatyta tvarka.

VI. ATSISAKYMAS IŠDUOTI LICENCIJĄ

25. Inspekcija, nustačiusi, kad nurodyti ne visi reikiami duomenys ir/ar pateikti ne visi reikiami pagal šias Taisykles dokumentai, apie tai raštu praneša geležinkelio įmonei ir nustato protingą terminą reikiamiems duomenims ir/ar dokumentams pateikti.

26. Licencijos neišduodamos, jeigu:

26.1. per šį Inspekcijos nustatytą terminą nepateikiami visi reikiami dokumentai;

26.2. geležinkelio įmonė turi mokestinę nepriemoką Lietuvos Respublikos valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija, yra skolinga Valstybinio socialinio draudimo fondo biudžetui (išskyrus atvejus, kai geležinkelio įmonei mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka, arba dėl šių mokesčių, delspinigių, baudų vyksta mokestinis ginčas, arba geležinkelio įmonė Lietuvos Respublikos Vyriausybės nustatyta tvarka kreipėsi į Komisiją mokesčio mokėtojų prašymams dėl atsiskaitymo turtu nagrinėti dėl atsiskaitymo už šių mokesčių nepriemokas, delspinigius, baudas turtu), yra nustatyta Lietuvos Respublikos mokesčių administravimo įstatyme nurodytų piktybinių mokesčių įstatymų pažeidimų ir yra įsigaliojęs Valstybinės mokesčių inspekcijos nutarimas dėl baudos už šiuos pažeidimus skyrimo geležinkelio įmonei;

26.3. geležinkelio įmonė neatitinka šiose Taisyklėse keliamų reikalavimų.

27. Inspekcija, priėmusi sprendimą atsisakyti išduoti licenciją, pareiškėjui per 30 kalendorinių dienų nuo paraiškos ir dokumentų, kurių reikia licencijai išduoti, gavimo dienos pateikia rašytinį motyvuotą atsisakymą išduoti licenciją. Šį sprendimą įmonė turi teisę skųsti Lietuvos Respublikos įstatymų nustatyta tvarka.

28. Geležinkelio įmonė, kuriai buvo atsisakyta išduoti licenciją, gali kreiptis į Inspekciją pakartotinai dėl licencijos išdavimo bendra tvarka, nurodžiusi priežastis, dėl kurių nebuvo išduota licencija, ir pateikusi informaciją apie tų priežasčių pašalinimą.

VII. LICENCIJUOJAMOS VEIKLOS SĄLYGOS, LICENCIJŲ TURĖTOJŲ TEISĖS

IR PAREIGOS

29. Geležinkelio įmonės savo veikloje privalo laikytis Lietuvos Respublikos įstatymų, Lietuvos Respublikos Vyriausybės nutarimų ir kitų teisės aktų, reglamentuojančių licencijuojamą veiklą, įskaitant teisės aktus, reglamentuojančius techninio geležinkelio naudojimo, eismo saugumo, darbo santykių, saugos darbe, darbuotojų socialinių teisių, darbuotojų sveikatos, transporto lengvatų, vartotojų teisių apsaugos, muitų ir mokesčių mokėjimo klausimus, taip pat šių Taisyklių reikalavimų, ypač reikalavimų dėl finansinio pajėgumo, geros reputacijos ir profesinės kompetencijos.

30. Geležinkelio įmonės, teikiančios keleivių, bagažo ir krovinių vežimo tarptautiniais maršrutais paslaugas, taip pat privalo vadovautis Lietuvos Respublikos tarptautinėmis sutartimis dėl tarptautinio susisiekimo geležinkeliais.

31. Geležinkelio įmonė, vykdydama licencijuojamą veiklą, privalo užtikrinti traukinių eismo saugumą, turėti saugos sertifikatą, vykdyti eismo saugumo planą, patvirtintą vadovaujantis Lietuvos Respublikos susisiekimo ministro nustatyta tvarka, rengti ir vykdyti darbuotojų mokymo programas, kad darbuotojų profesinė kompetencija atitiktų šių Taisyklių reikalavimus.

32. Geležinkelio įmonės naudojamos traukos priemonės turi būti įregistruotos Lietuvos Respublikos geležinkelio transporto riedmenų ir konteinerių registre ir naudojamos tik atlikus techninę apžiūrą pagal nustatytus reikalavimus. Šių traukos priemonių techninė būklė, priežiūra ir remontas taip pat turi atitikti teisės aktų reikalavimus.

33. Geležinkelio įmonė, turinti licenciją, negali savo vardu įgalioti kitų įmonių arba leisti kitoms įmonėms vykdyti licencijoje nurodytą veiklą.

34. Licencijos originalas turi būti saugomas geležinkelio įmonėje (licencijoje nurodytu buveinės adresu). Geležinkelio įmonės vadovas arba jo įgaliotas asmuo privalo pateikti licenciją, jeigu to reikalauja pareigūnai, turintys teisę kontroliuoti geležinkelio įmonės veiklą.

35. Inspekcijos pareigūnams atliekant licencijuojamos veiklos kontrolę ir licencijuojamos veiklos sąlygų laikymosi priežiūrą, geležinkelio įmonė privalo pateikti visus reikiamus dokumentus.

36. Pasikeitus geležinkelio įmonės telefonų, faksų numeriams ir kitiems rekvizitams, geležinkelio įmonė privalo apie tai pranešti Inspekcijai ne vėliau kaip per 10 darbo dienų.

37. Geležinkelio įmonės turi ir kitų šiose Taisyklėse numatytų pareigų.

38. Geležinkelio įmonės turi:

38.1. teisę vykdyti licencijoje nurodytą vežimą geležinkelio transportu;

38.2. kitas šiose Taisyklėse ir kituose Lietuvos Respublikos teisės aktuose numatytas teises.

VIII. LICENCIJUOJAMOS VEIKLOS KONTROLĖ IR LICENCIJUOJAMOS VEIKLOS SĄLYGŲ LAIKYMOSI PRIEŽIŪRA

39. Geležinkelio įmones, pagal šias Taisykles vykdančias licencijuojamą veiklą, kontroliuoja ir licencijuojamos veiklos sąlygų laikymosi priežiūrą šiose geležinkelio įmonėse atlieka Inspekcija, geležinkelio valdytojas, kitos šią teisę turinčios valstybės institucijos ir įstaigos, kurios privalo nedelsdamos raštu informuoti Inspekciją apie geležinkelio įmonėse nustatytus licencijuojamos veiklos sąlygų laikymosi pažeidimus.

40. Inspekcija privalo reguliariai, bet ne rečiau kaip kas 5 metai, tikrinti, ar geležinkelio įmonė laikosi licencijuojamos veiklos sąlygų. Šių Taisyklių 41.4 ir 43.7 punktuose išdėstytų reikalavimų laikymosi kontrolės periodiškumas turi atitikti šiuose punktuose nurodytus terminus. Nustačius licencijuojamos veiklos sąlygų laikymosi pažeidimų (išskyrus nurodytus šių Taisyklių IX skyriuje), Inspekcija raštu perspėja apie tai geležinkelio įmonę ir nurodo laiką, per kurį geležinkelio įmonė turi pašalinti nustatytus pažeidimus.

IX. LICENCIJŲ GALIOJIMO SUSTABDYMAS, GALIOJIMO SUSTABDYMO PANAIKINIMAS IR LICENCIJŲ GALIOJIMO PANAIKINIMAS

41. Licencijos galiojimas sustabdomas, jeigu:

41.1. geležinkelio įmonė pažeidžia Lietuvos Respublikos įstatymus ir kitus teisės aktus, susijusius su jos veikla, nevykdo patvirtinto eismo saugumo plano;

41.2. geležinkelio įmonė nesilaiko licencijuojamos veiklos sąlygų ir geležinkelio transporto veiklą reglamentuojančių teisės aktų, ypač šių Taisyklių reikalavimų dėl finansinio pajėgumo, geros reputacijos ir profesinės kompetencijos;

41.3. Valstybinė mokesčių inspekcija praneša, kad geležinkelio įmonei, kuri verčiasi šių Taisyklių reglamentuojama licencijuojama veikla, pagal Lietuvos Respublikos mokesčių administravimo įstatymą pritaikyta atitinkama sankcija;

41.4. geležinkelio įmonė buvo nutraukusi licencijuojamą veiklą daugiau kaip 6 mėnesius arba nepradėjo veiklos per 6 mėnesius nuo licencijos išdavimo dienos. Veiklos pradžioje geležinkelio įmonė turi teisę prašyti, kad Inspekcija, atsižvelgdama į specifinį paslaugų, kurios bus teikiamos, pobūdį, nustatytų ilgesnį terminą veiklai pradėti;

41.5. atsisakoma pateikti licenciją pareigūnams, turintiems teisę kontroliuoti geležinkelio įmonės veiklą;

41.6. atšaukiamas geležinkelio įmonei Inspekcijos išduotas saugos sertifikatas arba sustabdomas jo galiojimas;

41.7. sistemingai pažeidžiamas pasienio režimas arba muitinės procedūros;

41.8. nesilaikoma Lietuvos Respublikos tarptautinių sutarčių reikalavimų;

41.9. traukos priemonės neįregistruotos Lietuvos Respublikos geležinkelio transporto riedmenų ir konteinerių registre;

41.10. traukos priemonės naudojamos neatlikus techninės apžiūros pagal nustatytus reikalavimus;

41.11. Inspekcija nustato, kad geležinkelio įmonė, pasikeitus šių Taisyklių 24 punkte nurodytiems duomenims, nebeatitinka licencijos turėtojui keliamų reikalavimų.

42. Inspekcija, priėmusi sprendimą sustabdyti geležinkelio įmonės licencijos galiojimą, raštu praneša apie šį sprendimą licencijos turėtojui ir nustato laiką, per kurį licencijos turėtojas privalo pašalinti nurodytus pažeidimus.

Jeigu kyla grėsmė eismo saugumui, licencijos galiojimas sustabdomas tą pačią dieną, kai priimamas atitinkamas Inspekcijos sprendimas. Apie tai nedelsiant raštu informuojama geležinkelio įmonė. Jeigu nekyla grėsmė traukinių eismo saugumui, Inspekcija savo sprendime nurodo kitą licencijos galiojimo sustabdymo terminą. Tokiu atveju geležinkelio įmonė raštu informuojama ne vėliau kaip likus 5 darbo dienoms iki licencijos galiojimo sustabdymo termino.

Laikas pažeidimams pašalinti gali būti pratęstas, jeigu yra rašytinis motyvuotas licencijos turėtojo prašymas. Jeigu per nustatytą laiką pažeidimai pašalinami, licencijos galiojimo sustabdymas panaikinamas.

43. Licencijos galiojimas panaikinamas, jeigu:

43.1. geležinkelio įmonė pati nutraukia licencijuojamą veiklą;

43.2. per nustatytą laiką nepašalinamos priežastys ir pažeidimai, dėl kurių buvo sustabdytas licencijos galiojimas;

43.3. geležinkelio įmonė bankrutuoja. Inspekcija, įvertinusi geležinkelio įmonės, kuriai dar taikoma bankroto procedūra, finansinį pajėgumą ir prievoles, priima sprendimą palikti licenciją geležinkelio įmonei ar panaikinti jos galiojimą;

43.4. paaiškėja, kad licencijai gauti buvo pateikti klaidingi duomenys;

43.5. geležinkelio įmonė likviduojama ar reorganizuojama (baigia savo veiklą kaip savarankiškas ūkio subjektas);

43.6. geležinkelio įmonė šiurkščiai pažeidžia geležinkelio transporto paslaugų teikimą reglamentuojančius teisės aktus;

43.7. geležinkelio įmonė pakartotinai per vienerius metus pažeidžia geležinkelio transporto veiklą reglamentuojančių teisės aktų reikalavimus.

44. Apie licencijos galiojimo panaikinimą ir jo priežastis geležinkelio įmonei pranešama raštu per 5 darbo dienas nuo sprendimo dėl licencijos galiojimo panaikinimo priėmimo dienos. Geležinkelio įmonė, gavusi pranešimą, privalo per 15 darbo dienų grąžinti licenciją Inspekcijai.

45. Panaikinus licenciją, išskyrus šių Taisyklių 43.1 punkte numatytą atvejį, nauja licencija turi būti išduodama bendra tvarka ne anksčiau kaip po vienerių metų nuo jos grąžinimo Inspekcijai dienos.

46. Jeigu geležinkelio įmonė neatitinka šiose Taisyklėse nustatytų finansinio pajėgumo reikalavimų, Inspekcija gali nustatyti terminą pažeidimams pašalinti (iki 6 mėnesių) su sąlyga, kad nebus pažeisti eismo saugumą reglamentuojančių teisės aktų reikalavimai. Per nustatytą terminą nepašalinus nurodytų pažeidimų, geležinkelio įmonei išduota licencija gali būti sustabdyta arba panaikinta.

47. Sustabdžius arba panaikinus licencijos galiojimą, įmonei draudžiama vykdyti licencijuojamą veiklą.

48. Geležinkelio įmonės, vykdančios licencijuojamą veiklą, gali per 10 kalendorinių dienų raštu reikalauti paaiškinimų, kai licencijos galiojimas sustabdomas ar panaikinamas. Jeigu geležinkelio įmonė nesutinka su gautais paaiškinimais, ji turi teisę Inspekcijos sprendimus dėl licencijos galiojimo sustabdymo ar panaikinimo skųsti Lietuvos Respublikos įstatymų nustatyta tvarka.

X. INFORMACIJA APIE LICENCIJŲ IŠDAVIMĄ, GALIOJIMO SUSTABDYMĄ AR PANAIKINIMĄ. GRĄŽINTŲ LICENCIJŲ APSKAITA IR SUNAIKINIMAS

49. Inspekcija, išdavusi licenciją, sustabdžiusi licencijos galiojimą, panaikinusi licencijos galiojimo sustabdymą, panaikinusi licencijos galiojimą, išdavusi licencijos dublikatą, skelbia apie tai „Valstybės žinių“ priede „Informaciniai pranešimai“. Skelbime nurodomi šie duomenys:

49.1. geležinkelio įmonės kodas, teisinė forma, pavadinimas, buveinės adresas;

49.2. veikla, kuria verstis išduota licencija;

49.3. licencijos numeris;

49.4. licencijos išdavimo, galiojimo sustabdymo, galiojimo sustabdymo panaikinimo, galiojimo panaikinimo datos.

50. Šių Taisyklių 49 punkte nurodytą informaciją Lietuvos Respublikos susisiekimo ministerija nedelsdama pateikia Europos Komisijai.

51. Lietuvos Respublikos tarptautinių sutarčių dėl tarptautinio susisiekimo geležinkeliais dalyvius apie geležinkelio įmonei suteiktas licencijas vežti keleivius, bagažą ir krovinius geležinkelio transportu tarptautiniais maršrutais raštu informuoja pati geležinkelio įmonė, jeigu Lietuvos Respublikos tarptautinėse sutartyse nenumatyta kitaip.

52. Grąžintos licencijos iki sunaikinimo apskaitomos ir saugomos Inspekcijoje.

53. Grąžintos licencijos sunaikinamos Lietuvos Respublikos archyvų įstatyme (Žin., 1995, Nr. 107-2389) nustatyta tvarka ir periodiškumu.

______________